《巴州》
清代·任兰枝

深院严扃尽日闲，一年花事已全删。情同笼鸟难舒翼，行似枯僧正闭关。

万里烟波通峡水，连朝云雾失涂山。故园遥在春江畔，那得扁舟纵往还。

作者简介：（1677—1746）江苏溧阳人，字香谷，一字随斋。康熙五十二年一甲二名进士，授编修。雍正元年，直南书房，累迁内阁学士。五年，宣谕安南。历户、兵、工、礼各部尚书。在礼部最久，熟悉朝廷仪制。喜为诗，律句最工，亦工古文辞。有《南楼文集诗集》。